Prin facultățile de Fizică și Geologie și Geofizică, Universitatea din București a devenit membru oficial al Consorțiului EPOS ERIC

Prin facultățile de Fizică și Geologie și Geofizică, Universitatea din București face parte, începând cu anul 2021, din Consorțiul pentru Infrastructura Europeană de Cercetare destinată Sistemului European de Observare a Plăcilor tectonice (EPOS ERIC). 
[bookmark: _GoBack]România s-a alăturat Consorțiului EPOS ERIC ca membru oficial în decembrie 2020, în cadrul celei de-a VIII-a reuniuni a Adunării Generale a EPOS ERIC. Participarea României la EPOS-ERIC în calitate de membru oficial a fost coordonată de Institutul Național de Cercetare-Dezvoltare pentru Fizica Pământului (INFP). Alături de INFP, au mai participat șase entități de cercetare din România, incluzând și Universitatea din București.
În cadrul reuniunii din 15-16 decembrie 2020, Universitatea din București a participat la trei Servicii Centrale Tematice (TCS – Thematic Core Servicies): TCS Multi-Scale Laboratories prin Laboratorul de Paleomagnetism (Facultatea de Fizică) coordonat de prof. univ. dr. Cristian Panaiotu; TCS Anthropogenic Hazard prin laboratorul de Date geofizice și geologice (Facultatea de Geologie și Geofizică, coordonat de lect. univ. dr. Florina Țuluca; TCS Geological Information & Modeling prin laboratorul de Modele geologice (Facultatea de Geologie și Geofizică, coordonat de lect. univ. dr. Ioan Munteanu. 
EPOS (The European Plate Observing System) este o rețea europeană de cercetare (ERIC) distribuită care are ca scop integrarea modului de utilizare a datelor și a facilităților de cercetare în domeniului studiului interiorului Pământului la nivel european. Cercetările legate de interiorul Pământului investighează structura internă și dinamica planetei, studiind procese fizice și chimice care acoperă o mare varietate de scări de timp și spațiale, de la milisecunde la miliarde de ani și de la nanometri la mii de kilometri. 
Mai multe informații despre EPOS-ERIC pot fi consultate aici. Persoanele interesate pot afla mai multe detalii privind participarea României la EPOS-ERIC accesând acest link. 



